***Comunicat de presă***

***23 iunie 2025***

**Ziua Iei, celebrată internațional: ICR promovează patrimoniul românesc**

Ziua Iei, marcată anual la data de 24 iunie, oferă un prilej semnificativ de promovare internațională a patrimoniului cultural național și de reafirmare a identității românești. Arta cămășii cu altiță, inclusă în 2022 în patrimoniul cultural imaterial UNESCO, expresie a creativității și continuității tradiției românești din România și Republica Moldova, reflectă rafinamentul meșteșugului transmis din generație în generație. Reprezentanțele **Institutului Cultural Român** din străinătate organizează evenimente care evocă rolul patrimoniului ca resursă pentru dezvoltare și dialog intercultural contemporan. Prin expoziții, proiecții, ateliere și întâlniri dedicate acestui simbol vestimentar, ICR își reconfirmă angajamentul față de promovarea culturii tradiționale românești în forme relevante și accesibile publicului internațional.

**ICR Paris** a dedicat Zilei Iei un proiect desfășurat la Palatul Béhague – Ambasada României în Franța. Evenimentul, integrat în calendarul aniversar ce marchează 145 de ani de relații bilaterale între România și Franța, a cuprins ateliere de broderie tradițională și prezentări susținute de specialiști în domeniu, desfășurate în Salonul auriu al Palatului Béhague, precum și o șezătoare în grădinile reședinței. În paralel, publicul a avut ocazia să vizioneze o expoziție de fotografii etnografice și costume tradiționale din colecții private din Paris, precum și filmul documentar „SânzIEne. Sărbătoare și Veșmânt”, realizat de Iulia Gorneanu și Peter Gate. Proiectul a fost organizat în parteneriat cu Ambasada României în Franța și Consulatul General al României la Paris, sub înaltul patronaj al Delegației Permanente a României pe lângă UNESCO, cu participarea Muzeului Olteniei Craiova și a asociațiilor Arche Culturelle, La Blouse Roumaine și Șezătoarea la Paris.

Ziua Iei a fost celebrată la **ICR Tokyo** în cadrul proiectului european „Rendez-vous aux jardins”. Evenimentul a adus în prim-plan frumusețea portului tradițional românesc, printr-un atelier special dedicat cusăturilor și artei textile tradiționale. Atelierul a reunit membre ale comunității românești din Tokyo, pasionate de artele textile tradiționale românești – cusături, broderie, împletituri – care creează obiecte vestimentare și accesorii inspirate din stilurile costumului popular românesc. Aceste obiecte sunt împodobite cu motive specifice și simboluri tradiționale, realizate prin tehnici autentice de cusut și brodat. Participantele au prezentat publicului creații cusute manual și au oferit demonstrații live ale diferitelor tehnici de lucru, oferind o incursiune în rafinamentul și simbolistica cusăturilor românești. Evenimentul a celebrat nu doar ia românească, ci și continuitatea și vitalitatea tradițiilor în diaspora.

Institutul Cultural Român „Mihai Eminescu” la Chișinău organizează, în perioada **27 iunie – 20 iulie 2025**, la Muzeul Național de Artă al Moldovei, expoziția „MărturIE a dragostei pentru port”, cu lucrări semnate de Mihai Grecu, Valentina Rusu-Ciobanu, Igor Vieru, Ada Zevin, Elena Bontea, Ioachim Postolachi, Boris Nesvedov, precum și costume populare din colecția Muzeului Național de Etnografie și Istorie Naturală. La vernisaj vor lua cuvântul Tudor Zbârnea, director general al Muzeului Național de Artă al Moldovei, Petru Vicol, director general al Muzeului de Etnografie și Istorie Naturală, și doamna Monica Babuc, director al Institutului Cultural Român „Mihai Eminescu” la Chișinău.

În continuarea inițiativelor dedicate valorificării patrimoniului cultural românesc, Institutul Cultural Român „Mihai Eminescu” la Chișinău, în colaborare cu Muzeul Național de Etnografie și Istorie Naturală din Republica Moldova și Facultatea de Arte Plastice și Design din cadrul Universității Pedagogice de Stat „Ion Creangă”, organizează, pe data de **29 iunie 2025**, evenimentul multidisciplinar „Ziua Universală a Iei – tradiție și modernitate”. Acesta va avea în prim-plan costumul tradițional românesc, printr-o expoziție în care vor fi prezentate câteva dintre cele mai valoroase piese din colecția Muzeului Național de Etnografie și Istorie Naturală, alături de costume din colecția interpretului și colecționarului de folclor Valentin Chiper. Programul va include, de asemenea, un spectacol etnofolcloric și prezentarea a trei colecții de modă cu accente și elemente de design de inspirație folclorică, realizate de studenți ai Facultății de Arte Plastice și Design a Universității Pedagogice de Stat „Ion Creangă” din Chișinău.

**ICR Beijing** organizează, în perioada **24 iunie – 24 august 2024**, expoziția intitulată „Moștenirea”, dedicată cămășii tradiționale românești și portului popular din Țara Făgărașului. Vernisajul expoziției are loc luni, 24 iunie la sediul ICR Beijing din clădirea Galaxy SOHO. Evenimentul include prezentarea unei colecții de 17 cămăși românești autentice, cusute manual de către artizanele Raluca Jurcovan și Mariana Neacșu în cadrul Șezătorilor Vatra Satului din București, alături de o selecție de straie și obiecte de artizanat. Cămășile sunt realizate pe pânză de bumbac țesută la război și brodate cu mătase, fir metalic și bumbac, fiind inspirate de costume tradiționale vechi de peste 100 de ani. Expoziția este completată de o selecție de documente fotografice care ilustrează portul și viața din satul Drăguș – loc emblematic al Țării Făgărașului, ales de Dimitrie Gusti pentru studiile sale sociologice în 1929. În deschiderea expoziției va fi proiectat documentarul etnografic *Țara Făgărașului – Tărâmul Cerurilor Deschise. Înfățișare minunată – Portul Făgărășan* (2022), realizat de Constantin Păun și Raluca Jurcovan, cu sprijinul Oficiului de Film și Investiții Culturale.

**ICR Budapesta și Filiala Seghedin** a acestuia, în colaborare cu Asociația Caritabilă și de Promovare a Tradițiilor Maria, Casa de Cultură a Studenților Timișoara și Centrul de Cultură și Artă al Județului Timiș (CECART), organizează o serie de evenimente reunite sub numele „SînzIEnele – Szent Iván Éjszakája”. Astfel, pe **27 iunie 2025**, ICR Budapesta va găzdui vernisajul expoziției de costume populare românești, urmat de un spectacol susținut de Ansamblul Profesionist „Banatul” din cadrul Centrului de Cultură și Artă al Județului Timiș, care va prezenta dansuri populare din diverse regiuni ale României. Expoziția va putea fi vizitată până pe 1 iulie 2025. Seria evenimentelor va continua pe 2 iulie 2025, la sediul Filialei Seghedin, cu vernisajul expoziției de costume populare românești, în cadrul căruia va avea loc și un atelier de cusut, unde doamna Anca Becan va prezenta modurile de alegere a materialelor, tehnicile de personalizare a țesăturilor în funcție de zona de proveniență și va susține o scurtă demonstrație în arta broderiei.

Deschiderea oficială a expoziției dedicate Zilei Iei la **ICR Stockholm** a avut loc pe **12 iunie** 2025, în prezența Preasfințitului Părinte Episcop Macarie și a dr. cercetător preot Nicolae Cojocaru, invitat din România, care au rostit discursuri de deschidere. Cele mai multe dintre iile prezentate provin din Spermezeu, satul natal al Preasfinției Sale Episcop Macarie, din județul Bistrița-Năsăud. În cadrul vernisajului, etnologul Nicolae Cojocaru a susținut conferința „Mărturii de civilizație tradițională. Ia românească”, prezentată simultan și în limba engleză. Publicul a fost invitat să descopere istoria cămășilor tradiționale, simbolurile cusute și legătura profundă dintre ie și natura care a inspirat-o. Expoziția și conferința fac parte dintr-un amplu eveniment organizat de ICR Stockholm, care sărbătorește Ziua Iei printr-o expoziție găzduită în galeria ICR Stockholm, ce cuprinde ii din toate regiunile țării, piese de patrimoniu din colecția Episcopiei Ortodoxe Române a Europei de Nord. Evenimentul este deschis publicului în perioada **12–30 iunie 2025**.

**Institutul Cultural Român „Dimitrie Cantemir” din Istanbul**, în parteneriat cu Centrul Cultural Vrancea, a organizat, sâmbătă, **14 iunie 2025**, evenimentul intercultural „Ce pot face două mâini dibace”*,* care a pus în valoare interacțiunea umană în spațiul european și oriental. În cadrul evenimentului a fost prezentată publicului o expoziție de ii românești, cu specific din județul Vrancea, puse la dispoziție de meșterii populari **Floarea Țăpor,** din comuna Jitia, și **Tudorița și Pavel Lupașc,** din comuna Nereju, județul Vrancea.

Cu prilejul sărbătoririi Zilei Iei, **Institutul Cultural Român de la Viena** a organizat expoziția „Dindărătul chemeșii. Storytelling cusut cu dor de (a)casă”, un eveniment care valorifică patrimoniul textil tradițional din Țara Oașului. Expoziția, vernisată pe **17 iunie**, are loc la sediul ICR Viena și poate fi vizitată până pe 18 iulie 2025, de luni până vineri între orele 10:00 și 17:00. Expoziția este curatoriată de dr. Mihaela Grigorean – etnograf și cercetător științific la Muzeul Județean Satu Mare –, autoarea conceptului și a discursului expozițional, și reunește fotografii, obiecte etnografice specifice industriei casnice textile și costume reprezentative din Țara Oașului, din colecția sa personală. În cadrul evenimentului de deschidere a avut loc și un atelier demonstrativ de cusut și țesut, susținut de Irina Man din satul Bixad.

**ICR Madrid** a susținut organizarea evenimentului  „Ia românescă ‒ un simbol al identității naționale”, în colaborare cu Ambasada României în Regatul Spaniei, Asociația Hispano-Română SALVA și Consulatul General al României,care a avut loc pe **20 iunie 2025**, la sediul Ambasadei. În cadrul evenimentului au fost prezentate momente de muzică și dans tradițional, alături de o defilare de costume populare românești, oferite de Asociația Hispano-Română SALVA, o organizație non-profit înființată în 2013 la Madrid, având ca scop sprijinirea comunității românești.

**ICR Lisabona**, în colaborare cu Ambasada României în Republica Portugheză, Ambasada Republicii Moldova în Republica Portugheză, cu sprijinul Consiliului Județean Maramureș, a organizat pe **21 iunie 2025**, un spectacol de cântece și dansuri tradiționale în interpretarea Ansamblului Folcloric Național „Transilvania” și a prezentat expoziția de fotografie „Ii românești pe străzile lisabonezeˮ, realizată de artista Eugenia Hanganu, rezidentă în Portugalia. De asemenea, publicul a putut participa la ateliere de creație pentru adulți și copii, organizate de meșteri populari experimentați în tehnici de confecționare a obiectelor tradiționale de vestimentație. Totodată, a fost organizat un stand gastronomic cu produse tradiționale românești.

**Contact:**

Serviciul Promovare și Comunicare

[biroul.presa@icr.ro](mailto:biroul.presa@icr.ro);

031 71 00 622